title: Komisjoni rakendusmäärus (EL) 2019/567, 9. aprill 2019, millega muudetakse nõukogu määrust (EÜ) nr 1210/2003, mis käsitleb teatavaid spetsiifilisi piiranguid majandus- ja finantssuhetes Iraagiga

text:
                  10.4.2019

                  ET

                  Euroopa Liidu Teataja

                  L 99/36

         KOMISJONI RAKENDUSMÄÄRUS (EL) 2019/567,
         9. aprill 2019,
         millega muudetakse nõukogu määrust (EÜ) nr 1210/2003, mis käsitleb teatavaid spetsiifilisi piiranguid majandus- ja finantssuhetes Iraagiga
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse nõukogu 7. juuli 2003. aasta määrust (EÜ) nr 1210/2003, mis käsitleb teatavaid spetsiifilisi piiranguid majandus- ja finantssuhetes Iraagiga ning millega tunnistatakse kehtetuks määrus (EÜ) nr 2465/96, (1) eriti selle artikli 11 punkti b,
         ning arvestades järgmist:

                     (1)

                     Määruse (EÜ) nr 1210/2003 III lisas on loetletud Iraagi eelmise valitsuse avalik-õiguslikud asutused, ettevõtted, füüsilised ja juriidilised isikud, asutused ja üksused, kelle suhtes rakendatakse kõnealuse määruse alusel 22. mail 2003 väljaspool Iraaki asunud rahaliste vahendite ja majandusressursside külmutamist.

                     (2)

                     4. aprillil 2019 otsustas ÜRO Julgeolekunõukogu sanktsioonide komitee kustutada üheksa kannet nende isikute või üksuste loetelust, kelle suhtes tuleks kohaldada rahaliste vahendite ja majandusressursside külmutamist.

                     (3)

                     Seepärast tuleks määruse (EÜ) nr 1210/2003 III lisa vastavalt muuta,

               ON VASTU VÕTNUD KÄESOLEVA MÄÄRUSE:

            Artikkel 1
            Määruse (EÜ) nr 1210/2003 III lisa muudetakse vastavalt käesoleva määruse lisale.

            Artikkel 2
            Käesolev määrus jõustub järgmisel päeval pärast selle avaldamist Euroopa Liidu Teatajas.

            Käesolev määrus on tervikuna siduv ja vahetult kohaldatav kõikides liikmesriikides.
            Brüssel, 9. aprill 2019

                  Komisjoni nimel

                  presidendi eest

                  välispoliitika vahendite talituse juhataja

            (1)  ELT L 169, 8.7.2003, lk 6.

            LISA
            Määruse (EÜ) nr 1210/2003 III lisast kustutatakse järgmised kanded:

                        „48.

                        GENERAL ESTABLISHMENT FOR THARTHAR PROJECT. Aadress: P.O. Box 21, Fallouja, Iraq.“

                        „58.

                        IRAQI BROADCASTING AND TELEVISION ESTABLISHMENT. Aadress: Broadcasting & TV Building, Salihiya, Karkh, Baghdad, Iraq.“

                        „64.

                        IRAQI NEWS AGENCY. Aadress: 28 Nissan Complex, Al Salihiya, Baghdad, Iraq.“

                        „81.

                        MINISTRY OF YOUTH, DIRECTORATE GENERAL OF PLANNING AND FOLLOW UP, IMPORT SECTION. Aadress: P.O. Box 19055, Palestine Street, near Al-Shaab Stadium, Baghdad, Iraq.“

                        „140.

                        STATE ENTERPRISE FOR IRRIGATION PROJECTS. Aadress: Karantina, near Sarafiya Bridge, Baghdad, Iraq.“

                        „164.

                        STATE ESTABLISHMENT OF HADITHA DAM. Aadress: Haklanya, Haditha, Iraq.“

                        „165.

                        STATE ESTABLISHMENT OF HEMREEN DAM. Aadress: 6 Mukdadiya, Mukdadiya, Iraq.“

                        „169.

                        STATE ESTABLISHMENT OF MOSUL DAM. Aadress: Ninewa Governorate, Mosul, Iraq.“

                        „170.

                        STATE ESTABLISHMENT OF SMALL DAMS AND REGULATORS. Aadress: Sinak, Baghdad, Iraq.“


title: Komisjoni rakendusmäärus (EL) 2019/647, 15. aprill 2019, teatavate kaupade klassifitseerimise kohta kombineeritud nomenklatuuris

text:
                  25.4.2019

                  ET

                  Euroopa Liidu Teataja

                  L 110/13

         KOMISJONI RAKENDUSMÄÄRUS (EL) 2019/647,
         15. aprill 2019,
         teatavate kaupade klassifitseerimise kohta kombineeritud nomenklatuuris
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse Euroopa Parlamendi ja nõukogu 9. oktoobri 2013. aasta määrust (EL) nr 952/2013, millega kehtestatakse liidu tolliseadustik, (1) eriti selle artikli 57 lõiget 4 ja artikli 58 lõiget 2,
         ning arvestades järgmist:

                     (1)

                     Nõukogu määrusele (EMÜ) nr 2658/87 (2) lisatud kombineeritud nomenklatuuri ühetaolise kohaldamise tagamiseks on vaja vastu võtta meetmed, mis käsitlevad käesoleva määruse lisas osutatud kaupade klassifitseerimist.

                     (2)

                     Määrusega (EMÜ) nr 2658/87 on kehtestatud kombineeritud nomenklatuuri klassifitseerimise üldreeglid. Neid üldreegleid kohaldatakse ka kombineeritud nomenklatuuril täielikult või osaliselt põhinevate või sellele täiendavaid alajaotisi lisavate muude nomenklatuuride suhtes, mis on kehtestatud liidu erisätetega kaubavahetust käsitlevate tariifsete või muude meetmete kohaldamiseks.

                     (3)

                     Vastavalt kõnealustele üldreeglitele tuleks käesoleva määruse lisas esitatud tabeli 1. veerus kirjeldatud kaubad klassifitseerida 2. veerus esitatud CN-koodi alla, lähtuvalt tabeli 3. veerus esitatud põhjendusest.

                     (4)

                     On asjakohane sätestada, et siduvale tariifiinformatsioonile, mis on antud käesolevas määruses käsitletavate kaupade kohta, kuid mis ei ole kooskõlas käesoleva määrusega, võib siduva tariifiinformatsiooni valdaja määruse (EL) nr 952/2013 artikli 34 lõike 9 kohaselt tugineda veel teatava ajavahemiku vältel. Kõnealuseks ajavahemikuks tuleks kehtestada kolm kuud.

                     (5)

                     Käesoleva määrusega ettenähtud meetmed on kooskõlas tolliseadustiku komitee arvamusega,

               ON VASTU VÕTNUD KÄESOLEVA MÄÄRUSE:

            Artikkel 1
            Lisas esitatud tabeli 1. veerus kirjeldatud kaubad klassifitseeritakse kombineeritud nomenklatuuris kõnealuse tabeli 2. veerus esitatud CN-koodi alla.

            Artikkel 2
            Siduvale tariifiinformatsioonile, mis ei ole kooskõlas käesoleva määrusega, võib määruse (EL) nr 952/2013 artikli 34 lõike 9 kohaselt tugineda veel kolm kuud pärast käesoleva määruse jõustumist.

            Artikkel 3
            Käesolev määrus jõustub kahekümnendal päeval pärast selle avaldamist Euroopa Liidu Teatajas.

            Käesolev määrus on tervikuna siduv ja vahetult kohaldatav kõikides liikmesriikides.
            Brüssel, 15. aprill 2019

                  Komisjoni nimel

                  presidendi eest

                  maksunduse ja tolliliidu peadirektoraadi

                  peadirektor

               Stephen QUEST

            (1)  ELT L 269, 10.10.2013, lk 1.

            (2)  Nõukogu 23. juuli 1987. aasta määrus (EMÜ) nr 2658/87 tariifi- ja statistikanomenklatuuri ning ühise tollitariifistiku kohta (EÜT L 256, 7.9.1987, lk 1).

            LISA

                        Kauba kirjeldus

                        Klassifikatsioon
                        (CN-kood)

                        Põhjendused

                        (1)

                        (2)

                        (3)

                        Heliseade (nn „poomkõlar“, ingl. k „soundbar“) mitmesugustest liidestest eri vormingutes helifailide taasesitamiseks. Selle üldmõõtmed on umbes 110 × 14 × 7 cm.
                        Seadmel on

                                    —

                                    Ethernet-liides;

                                    —

                                    Bluetooth-liides ja WiFi- võrguühendus;

                                    —

                                    digitaalne optiline sisend ning RCA-sisendid ja -väljundid;

                                    —

                                    kaks USB-porti, millest üks on seadme hoolduseks mõeldud mini-USB.

                              Seadet saab kasutada koos teise helitaasesitusseadmega või teleriga. See saab taasesitada ka USB-välkmäluseadmesse või internetiraadiosse salvestatud helifaile. Seade on ette nähtud looma ruumilist heli ja stereoefekti.

                        8519 81 45

                        Klassifikatsioon määratakse kindlaks kombineeritud nomenklatuuri klassifitseerimise üldreeglitega 1 ja 6 ning CN-koodide 8519 , 8519 81  ja 8519 81 45  sõnastusega.
                        Seade ühendab rubriiki 8518  kuuluva valjuhääldi funktsiooni (kui seda kasutatakse ühendatuna teise helitaasesitusseadmega või teleriga) ja rubriiki 8519  kuuluva helitaasesitusseadme funktsiooni (kui helifaile taasesitatakse USB-välkmälust või internetiraadiost).
                        Kuna seade täidab ka helitaasesitusfunktsiooni, ei või seda klassifitseerida rubriiki 8518 .
                        USB-liidese olemasolu tähendab, et seade kasutab pooljuhtkandjat. Seepärast tuleb toode klassifitseerida CN-koodi 8519 81 45  alla kui „muu helitaasesitusseade, mis kasutab pooljuhtkandjat“.


title: Nõukogu rakendusmäärus (EL) 2019/672, 29. aprill 2019, millega rakendatakse määrust (EL) nr 401/2013, mis käsitleb Myanmari/Birma vastu suunatud piiravaid meetmeid

text:
                  30.4.2019

                  ET

                  Euroopa Liidu Teataja

                  L 114/1

         NÕUKOGU RAKENDUSMÄÄRUS (EL) 2019/672,
         29. aprill 2019,
         millega rakendatakse määrust (EL) nr 401/2013, mis käsitleb Myanmari/Birma vastu suunatud piiravaid meetmeid
         EUROOPA LIIDU NÕUKOGU,
         võttes arvesse Euroopa Liidu toimimise lepingut,
         võttes arvesse nõukogu 2. mai 2013. aasta määrust (EL) nr 401/2013, mis käsitleb Myanmari/Birma vastu suunatud piiravaid meetmeid ja millega tunnistatakse kehtetuks määrus (EÜ) nr 194/2008, (1) eriti selle artikli 4i lõiget 1,
         võttes arvesse liidu välisasjade ja julgeolekupoliitika kõrge esindaja ettepanekut
         ning arvestades järgmist:

                     (1)

                     Nõukogu võttis 2. mail 2013 vastu määruse (EL) nr 401/2013.

                     (2)

                     Kooskõlas määruse (EL) nr 401/2013 artikli 4i lõikega 1 on nõukogu läbi vaadanud kõnealuse määruse IV lisas esitatud isikute ja üksuste loetelu.

                     (3)

                     Kahe loetellu kantud isiku kohta on saadud ajakohastatud teavet, ning kõigi loetellu kantud isikute puhul tuleks märkida nende sugu.

                     (4)

                     Määruse (EL) nr 401/2013 IV lisa tuleks vastavalt muuta,

               ON VASTU VÕTNUD KÄESOLEVA MÄÄRUSE:

            Artikkel 1
            Määruse (EL) nr 401/2013 IV lisa muudetakse vastavalt käesoleva määruse lisale.

            Artikkel 2
            Käesolev määrus jõustub järgmisel päeval pärast selle avaldamist Euroopa Liidu Teatajas.

            Käesolev määrus on tervikuna siduv ja vahetult kohaldatav kõikides liikmesriikides.
            Brüssel, 29. aprill 2019

                  Nõukogu nimel

                  eesistuja

               G. CIAMBA

            (1)  ELT L 121, 3.5.2013, lk 1.

            LISA
            Määruse (EL) nr 401/2013 IV lisas esitatud isikute ja üksuste loetelu kanded 1–14 asendatakse järgmiste kannetega:

                           Nimi

                           Tuvastamisandmed

                           Loetellu kandmise põhjused

                           Loetellu kandmise kuupäev

                           „1.

                           Aung Kyaw Zaw

                           Sünniaeg: 20. august 1961
                           Sugu: mees
                           Passi nr: DM000826
                           Väljaandmise kuupäev: 22. november 2011
                           Kehtivuse lõppemise kuupäev: 21. november 2021
                           Sõjaväeline isikukood: BC 17444

                           Kindralleitnant Aung Kyaw Zaw oli alates 2015. aasta augustist kuni 2017. aasta lõpuni Myanmari relvajõudude (Tatmadaw) 3. erioperatsioonide büroo juhataja. 3. erioperatsioonide büroo kontrollis läänepiirkonna sõjaväeringkonda ning sellega seoses vastutab kindralleitnant Aung Kyaw Zaw läänepiirkonna sõjaväeringkonna poolt rohingjade vastu Arakani osariigis toime pandud hirmutegude ja inimõiguste tõsiste rikkumiste eest tol perioodil. See hõlmab ebaseaduslikke tapmisi, seksuaalvägivalda ning rohingjade majade ja ehitiste süstemaatilist põletamist.

                           25.6.2018

                           2.

                           Maung Maung Soe

                           Sünniaeg: märts 1964
                           Sugu: mees
                           Isikukood: Tatmadaw Kyee 19571

                           Kindralmajor Maung Maung Soe oli Myanmari relvajõudude (Tatmadaw) läänepiirkonna sõjaväeringkonna juhataja 2016. aasta oktoobrist kuni 10. novembrini 2017 ning juhatas sõjalisi operatsioone Arakani osariigis. Selles kontekstis vastutab ta läänepiirkonna sõjaväeringkonna poolt rohingjade vastu Arakani osariigis toime pandud hirmutegude ja inimõiguste tõsiste rikkumiste eest tol perioodil. See hõlmab ebaseaduslikke tapmisi, seksuaalvägivalda ja rohingjade majade ja ehitiste süstemaatilist põletamis

                           25.6.2018

                           3.

                           Than Oo

                           Sünniaeg: 12. oktoober 1973
                           Sugu: mees
                           Sõjaväeline isikukood: BC 25723

                           Brigaadikindral Than Oo on Myanmari relvajõudude (Tatmadaw) 99. kergjalaväe diviisi juhataja. Sellega seoses vastutab ta 99. kergjalaväe diviisi poolt rohingjade vastu Arakani osariigis toime pandud hirmutegude ja inimõiguste tõsiste rikkumiste eest 2017. aasta teisel poolel. See hõlmab ebaseaduslikke tapmisi, seksuaalvägivalda ning rohingjade majade ja ehitiste süstemaatilist põletamist.

                           25.6.2018

                           4.

                           Aung Aung

                           Sugu: mees
                           Sõjaväeline isikukood: BC 23750

                           Brigaadikindral Aung Aung on Myanmari relvajõudude (Tatmadaw) 33. kergjalaväe diviisi juhataja. Sellega seoses vastutab ta 33. kergjalaväe diviisi poolt rohingjade vastu Arakani osariigis toime pandud hirmutegude ja inimõiguste tõsiste rikkumiste eest 2017. aasta teisel poolel. See hõlmab ebaseaduslikke tapmisi, seksuaalvägivalda ning rohingjade majade ja ehitiste süstemaatilist põletamist.

                           25.6.2018

                           5.

                           Khin Maung Soe

                           Sünniaeg: 1972
                           Sugu: mees

                           Brigaadikindral Khin Maung Soe on Myanmari relvajõudude (Tatmadaw) 15. sõjaväeringkonna, vahel tuntud ka 15. kergjalaväe diviisina, ja selle alla kuuluva 564. jalaväepataljoni juhataja. Sellega seoses vastutab ta 15. sõjaväeringkonna ja eriti 564. jalaväepataljoni poolt rohingjade vastu Arakani osariigis toime pandud hirmutegude ja inimõiguste tõsiste rikkumiste eest 2017. aasta teisel poolel. See hõlmab ebaseaduslikke tapmisi, seksuaalvägivalda ning rohingjade majade ja ehitiste süstemaatilist põletamist.

                           25.6.2018

                           6.

                           Thura San Lwin

                           Sünniaeg: 17. märts 1959
                           Sugu: mees

                           Brigaadikindral Thura San Lwin oli 2016. aasta oktoobrist kuni 2017. aasta oktoobri alguseni piirivalvepolitsei juhataja. Selles kontekstis vastutab ta piirivalvepolitsei poolt rohingjade vastu Arakani osariigis toime pandud hirmutegude ja inimõiguste tõsiste rikkumiste eest tol perioodil. See hõlmab ebaseaduslikke tapmisi ja rohingjade majade ja ehitiste süstemaatilist põletamist.

                           25.6.2018

                           7.

                           Thant Zin Oo

                           Sugu: mees

                           Thant Zin Oo on julgeolekupolitsei 8. pataljoni juhataja. Selles kontekstis vastutab ta julgeolekupolitsei 8. pataljoni poolt rohingjade vastu Arakani osariigis toime pandud hirmutegude ja inimõiguste tõsiste rikkumiste eest 2017. aasta teises pooles. Tõsised inimõiguste rikkumised hõlmavad ebaseaduslikke tapmisi ja rohingjade majade ja ehitiste süstemaatilist põletamist. Need rikkumised pandi toime koostöös Myanmari sõjaväe (Tatmadaw) brigaadikindral Aung Aungi juhitava 33. kergjalaväe diviisiga ja selle otsesel toetusel. Thant Zin Ood seostatakse seetõttu loetellu kantud isikuga, kelleks on brigaadikindral Aung Aungiga.

                           25.6.2018

                           8.

                           Ba Kyaw

                           Sugu: mees

                           Ba Kyaw on Myanmari relvajõudude (Tatmadaw) 564. kergjalaväe pataljonis staabiseersant. Ta pani 2017. aasta teisel poolel Arakani osariigis rohingjade vastu toime hirmutegusid ja tõsiseid inimõiguste rikkumisi, sealhulgas mõrvasid, väljasaatmisi ja piinamisi. Nimelt tehti kindlaks, et Ba Kyaw oli üks peamisi 27. augustil 2017 korraldatud Maung Nu tapatalgute toimepanijaid.

                           21.12.2018

                           9.

                           Tun Naing

                           Sugu: mees

                           Tun Naing on piirivalvepolitsei komandör Taung Bazari baasis. Sellel ametikohal vastutab ta piirivalvepolitsei poolt rohingjade vastu Arakani osariigis Taung Bazaris 25. augustil 2017 ning enne ja pärast seda toime pandud hirmutegude ja inimõiguste tõsiste rikkumiste eest, sealhulgas nende sunniviisilise kinnipidamise, väärkohtlemise ja piinamise eest.

                           21.12.2018

                           10.

                           Khin Hlaing

                           Sünniaeg: 2. mai 1968
                           Sugu: mees

                           Brigaadikindral Khin HLaing on endine 99. kergjalaväe diviisi komandör ja praegune Myanmari relvajõudude (Tatmadaw) kirde sõjaväeringkonna komandör. 99. kergjalaväe diviisi komandörina juhtis ta Šani osariigis 2016. aastal ja 2017. aasta alguses läbi viidud sõjalisi operatsioone. Sellega seoses vastutab ta 99. kergjalaväe diviisi poolt Šani osariigis etnilisse vähemusse kuuluvate külaelanike suhtes toime pandud hirmutegude ja inimõiguste tõsiste rikkumiste eest 2016. aasta teisel poolel. Need hõlmasid ebaseaduslikke tapmisi, sunniviisilist kinnipidamist ning külade rüüstamist.

                           21.12.2018

                           11.

                           Aung Myo Thu

                           Sugu: mees

                           Major Aung Myo Thu on Myanmari relvajõudude (Tatmadaw) 33. kergjalaväe diviisi operatiivüksuse komandör. 33. kergjalaväe diviisi operatiivüksuse komandörina juhtis ta Arakani osariigis 2017. aastal läbi viidud sõjalisi operatsioone. Sellega seoses vastutab ta 33. kergjalaväe diviisi poolt rohingjade vastu Arakani osariigis toime pandud hirmutegude ja inimõiguste tõsiste rikkumiste eest 2017. aasta teisel poolel. Need hõlmasid ebaseaduslikke tapmisi, seksuaalvägivalda ja sunniviisilist kinnipidamist

                           21.12.2018

                           12.

                           Thant Zaw Win

                           Sugu: mees

                           Thant Zaw Win on Myanmari relvajõudude (Tatmadaw) 564. kergjalaväe pataljonis major. Sellel ametikohal juhtis ta Arakani osariigis läbi viidud sõjalisi operatsioone ning vastutab 564. kergjalaväe pataljoni poolt rohingjade vastu Arakani osariigis, eelkõige Maung Nu külas ja selle ümbruses 27. augustil 2017. aastal toime pandud hirmutegude ja inimõiguste tõsiste rikkumiste eest. Need hõlmasid ebaseaduslikke tapmisi, seksuaalvägivalda ja rohingjade majade ja ehitiste süstemaatilist põletamist

                           21.12.2018

                           13.

                           Kyaw Chay

                           Sugu: mees

                           Kyaw Chay on piirivalvepolitseis seersant. Ta asus varem Zay Di Pyinis ning oli piirivalvepolitsei Zay Di Pyini baasi komandör 2017. aasta 25. augusti paiku, kui piirivalvepolitsei pani tema juhtimisel toime hulgaliselt inimõiguste rikkumisi. Seoses sellega vastutab ta kõnealusel perioodil piirivalvepolitsei poolt rohingjade vastu Arakani osariigis toime pandud hirmutegude ja inimõiguste tõsiste rikkumiste eest. Samuti osales ta tõsistes inimõiguste rikkumistes. Nimetatud rikkumised hõlmasid kinnipeetavate väärkohtlemist ja piinamist.

                           21.12.2018

                           14.

                           Nyi Nyi Swe

                           Sugu: mees

                           Kindralmajor Nyi Nyi Swe on endine Myanmari relvajõudude (Tatmadaw) põhja sõjaväeringkonna komandör. Sellel ametikohal vastutab ta hirmutegude ja inimõiguste tõsiste rikkumiste eest, sealhulgas tsiviilisikute väärkohtlemise eest, mis pandi põhja sõjaväeringkonna poolt toime Katšini osariigis 2016. aasta maist kuni 2018. aasta aprillini (kuni tema nimetamiseni loode sõjaväeringkonna komandöriks). Ta vastutab samuti abivajavatele tsiviilisikutele humanitaarabi kohaletoimetamise takistamise eest Katšini osariigis kõnealusel perioodil, eelkõige toidu transpordi takistamise eest.

                           21.12.2018“


title: Komisjoni rakendusmäärus (EL) 2019/675, 29. aprill 2019, millega muudetakse määrust (EÜ) nr 1067/2008, millega avatakse kolmandatest riikidest pärit muu kui kõrge kvaliteediga pehme nisu ühenduse tariifikvoodid ja sätestatakse nende haldamine

text:
                  30.4.2019

                  ET

                  Euroopa Liidu Teataja

                  L 114/10

         KOMISJONI RAKENDUSMÄÄRUS (EL) 2019/675,
         29. aprill 2019,
         millega muudetakse määrust (EÜ) nr 1067/2008, millega avatakse kolmandatest riikidest pärit muu kui kõrge kvaliteediga pehme nisu ühenduse tariifikvoodid ja sätestatakse nende haldamine
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse Euroopa Parlamendi ja nõukogu 17. detsembri 2013. aasta määrust (EL) nr 1308/2013, millega kehtestatakse põllumajandustoodete turgude ühine korraldus ning millega tunnistatakse kehtetuks nõukogu määrused (EMÜ) nr 922/72, (EMÜ) nr 234/79, (EÜ) nr 1037/2001 ja (EÜ) nr 1234/2007, (1) eriti selle artikli 187 esimese lõigu punkti a,
         ning arvestades järgmist:

                     (1)

                     Komisjoni määruse (EÜ) nr 1067/2008 (2) artikli 2 lõikega 1 on avatud CN-koodi 1001 99 00 alla kuuluva muu kui kõrge kvaliteediga pehme nisu 3 073 177 tonni suurune üldine imporditariifikvoot tollimaksumääraga 12 eurot tonni kohta.

                     (2)

                     Üldise tariifikvoodi puhul on määruse (EÜ) nr 1067/2008 artikli 3 lõikega 1 ette nähtud alamkvoot 2 378 387 tonni kolmandatest riikidest, välja arvatud Kanada ja Ameerika Ühendriigid, ning alamkvoot 122 790 tonni kõikidest kolmandatest riikidest (erga omnes).

                     (3)

                     Euroopa Liidu 2004. aasta laienemise alusel sõlmitud GATTi artikli XXIV lõike 6 kohase Ameerika Ühendriikidega sõlmitud lepingu (3) raames lepiti siiski kokku, et alamkvoodi erga omnes raames võetakse arvesse 6 787 tonni suurust kogust. Seega tuleks alamkvoodile erga omnes lisada 6 787 tonni ning arvestada sama kogus maha alamkvoodist, mis on kehtestatud kolmandatele riikidele, välja arvatud Kanada ja Ameerika Ühendriigid.

                     (4)

                     Vastavalt määruse (EÜ) nr 1067/2008 artikli 3 lõikele 3 tuleb alamkvoot „kolmandatest riikidest, välja arvatud Kanada ja Ameerika Ühendriigid“ jaotada neljaks kolmekuuliseks alamperioodiks. Võttes arvesse kõnealuse alamkvoodi alla kuuluva koguse vähendamist, on vaja kohandada iga kolmekuulise alamperioodi mahtu.

                     (5)

                     Seepärast tuleks määrust (EÜ) nr 1067/2008 vastavalt muuta.

                     (6)

                     Käesoleva määrusega ette nähtud meetmed on kooskõlas põllumajandusturgude ühise korralduse komitee arvamusega,

               ON VASTU VÕTNUD KÄESOLEVA MÄÄRUSE:

            Artikkel 1
            Määruse (EÜ) nr 1067/2008 artiklit 3 muudetakse järgmiselt.

                        1)

                        Lõige 1 asendatakse järgmisega:

                           „1.   Artikli 2 lõikes 1 osutatud imporditariifikvoot jaotatakse kolmeks alamkvoodiks:

                                       a)

                                       I alamkvoot (järjekorranumber 09.4123): 572 000 tonni Ameerika Ühendriikidest;

                                       b)

                                       II alamkvoot (järjekorranumber 09.4125): 2 371 600 tonni kolmandatest riikidest, välja arvatud Kanada ja Ameerika Ühendriigid;

                                       c)

                                       III alamkvoot (järjekorranumber 09.4133): 129 577 tonni erga omnes.“

                        2)

                        Lõige 3 asendatakse järgmisega:

                           „3.   II alamkvoot jaotatakse neljaks kolmekuuliseks alamperioodiks, mis hõlmavad järgmisi ajavahemikke ja koguseid:

                                       a)

                                       1. alamperiood: 1. jaanuarist kuni 31. märtsini – 592 900 tonni;

                                       b)

                                       2. alamperiood: 1. aprillist kuni 30. juunini – 592 900 tonni;

                                       c)

                                       3. alamperiood: 1. juulist kuni 30. septembrini – 592 900 tonni;

                                       d)

                                       4. alamperiood: 1. oktoobrist kuni 31. detsembrini – 592 900 tonni.“

            Artikkel 2
            Käesolev määrus jõustub seitsmendal päeval pärast selle avaldamist Euroopa Liidu Teatajas.

            Käesolev määrus on tervikuna siduv ja vahetult kohaldatav kõikides liikmesriikides.
            Brüssel, 29. aprill 2019

                  Komisjoni nimel

                  president

               Jean-Claude JUNCKER

            (1)  ELT L 347, 20.12.2013, lk 671.

            (2)  Komisjoni 30. oktoobri 2008. aasta määrus (EÜ) nr 1067/2008, millega avatakse kolmandatest riikidest pärit muu kui kõrge kvaliteediga pehme nisu ühenduse tariifikvoodid ja sätestatakse nende haldamine ning kehtestatakse erand nõukogu määrusest (EÜ) nr 1234/2007 (ELT L 290, 31.10.2008, lk 3).

            (3)  Nõukogu 20. märtsi 2006. aasta otsus 2006/333/EÜ, mis käsitleb kirjavahetuse vormis lepingu sõlmimist Euroopa Ühenduse ja Ameerika Ühendriikide vahel vastavalt üldise tolli- ja kaubanduskokkuleppe (GATT) 1994 artikli XXIV lõikele 6 ja artiklile XXVIII seoses kontsessioonide muutmisega Tšehhi Vabariigi, Eesti Vabariigi, Küprose Vabariigi, Läti Vabariigi, Leedu Vabariigi, Ungari Vabariigi, Malta Vabariigi, Poola Vabariigi, Sloveenia Vabariigi ja Slovaki Vabariigi loendis nende Euroopa Liiduga ühinemise käigus (ELT L 124, 11.5.2006, lk 13).


title: Komisjoni rakendusmäärus (EL) 2019/676, 29. aprill 2019, millega kiidetakse heaks madala riskiastmega toimeaine ABE-IT 56 (Saccharomyces cerevisiae tüve DDSF623 lüsaadi koostisosad) vastavalt Euroopa Parlamendi ja nõukogu määrusele (EÜ) nr 1107/2009 taimekaitsevahendite turulelaskmise kohta ning muudetakse komisjoni rakendusmääruse (EL) nr 540/2011 lisa (EMPs kohaldatav tekst)

text:
                  30.4.2019

                  ET

                  Euroopa Liidu Teataja

                  L 114/12

         KOMISJONI RAKENDUSMÄÄRUS (EL) 2019/676,
         29. aprill 2019,
         millega kiidetakse heaks madala riskiastmega toimeaine ABE-IT 56 (Saccharomyces cerevisiae tüve DDSF623 lüsaadi koostisosad) vastavalt Euroopa Parlamendi ja nõukogu määrusele (EÜ) nr 1107/2009 taimekaitsevahendite turulelaskmise kohta ning muudetakse komisjoni rakendusmääruse (EL) nr 540/2011 lisa
         (EMPs kohaldatav tekst)
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse Euroopa Parlamendi ja nõukogu 21. oktoobri 2009. aasta määrust (EÜ) nr 1107/2009 taimekaitsevahendite turulelaskmise ja nõukogu direktiivide 79/117/EMÜ ja 91/414/EMÜ kehtetuks tunnistamise kohta, (1) eriti selle artikli 22 lõiget 1 koostoimes kõnealuse määruse artikli 13 lõikega 2,
         ning arvestades järgmist:

                     (1)

                     1. aprillil 2016 esitas Task Force ABE-IT 56 kooskõlas määruse (EÜ) nr 1107/2009 artikli 7 lõikega 1 Prantsusmaale taotluse toimeaine ABE-IT 56 (Saccharomyces cerevisiae tüve DDSF623 lüsaadi koostisosad) (edaspidi „ABE-IT 56“) heakskiitmiseks.

                     (2)

                     Vastavalt määruse (EÜ) nr 1107/2009 artikli 9 lõikele 3 teatas referentliikmesriik Prantsusmaa 25. mail 2016 taotlejale, teistele liikmesriikidele, komisjonile ja Euroopa Toiduohutusametile (edaspidi „toiduohutusamet“), et taotlus on vastuvõetav.

                     (3)

                     20. juunil 2017 esitas referentliikmesriik komisjonile esialgse hindamisaruande (ja selle koopia toiduohutusametile), milles hinnatakse, kas võib eeldada, et kõnealune toimeaine vastab määruse (EÜ) nr 1107/2009 artiklis 4 sätestatud heakskiitmise kriteeriumidele.

                     (4)

                     Toiduohutusamet järgis määruse (EÜ) nr 1107/2009 artikli 12 lõikes 1 sätestatud nõudeid. Vastavalt kõnealuse määruse artikli 12 lõikele 3 nõudis toiduohutusamet, et taotleja esitaks liikmesriikidele, komisjonile ja toiduohutusametile täiendavat teavet. Referentliikmesriigi hinnang täiendavale teabele esitati toiduohutusametile ajakohastatud esialgse hindamisaruandena 2018. aasta mais.

                     (5)

                     26. juulil 2018 teatas toiduohutusamet taotlejale, liikmesriikidele ja komisjonile oma järelduse selle kohta, kas võib eeldada, et toimeaine ABE-IT 56 vastab määruse (EÜ) nr 1107/2009 (2) artiklis 4 sätestatud heakskiitmise kriteeriumidele. Toiduohutusamet tegi oma järelduse üldsusele kättesaadavaks.

                     (6)

                     23. oktoobril 2018 esitas komisjon alalisele taime-, looma-, toidu- ja söödakomiteele ABE-IT 56 käsitleva läbivaatamisaruande ja 22. märtsil 2019 ABE-IT 56 heakskiitmist käsitleva määruse eelnõu.

                     (7)

                     Taotlejale anti võimalus esitada läbivaatamisaruande kohta märkusi.

                     (8)

                     Vähemalt ühe kõnealust toimeainet sisaldava taimekaitsevahendi ühe või mitme iseloomuliku kasutusviisiga seoses ning eelkõige läbivaatamisaruandes uuritud ja üksikasjalikult käsitletud kasutusviisidega seoses on kinnitust leidnud, et määruse (EÜ) nr 1107/2009 artiklis 4 sätestatud heakskiitmise kriteeriumid on täidetud. Seepärast on asjakohane toimeaine ABE-IT 56 heaks kiita.

                     (9)

                     Lisaks on komisjon seisukohal, et ABE-IT 56 on madala riskiastmega toimeaine vastavalt määruse (EÜ) nr 1107/2009 artiklile 22. ABE-IT 56 ei ole probleemne aine ja vastab määruse (EÜ) nr 1107/2009 II lisa punktis 5 sätestatud tingimustele. ABE-IT 56 on Saccharomyces cerevisiae tüve DDSF623 lüsaadi fraktsioneerimise saadus. Saccharomyces cerevisiae on tööstuslikus/kaubanduslikus toidu- ja joogitootmises kõige laialdasemalt kasutatav pärm, mida leidub kõikjal keskkonnas. See ei ole inimestele ega loomadele patogeenne ega inimestele nakkusohtlik. Üldiselt on see looduslikult esinev ega kujuta endast tajutavat ohtu ühelegi keskkonnaosale.

                     (10)

                     Seepärast on asjakohane ABE-IT 56 madala riskiastmega ainena heaks kiita 15 aastaks.

                     (11)

                     Kooskõlas määruse (EÜ) nr 1107/2009 artikli 13 lõikega 4 tuleks komisjoni rakendusmääruse (EL) nr 540/2011 (3) lisa vastavalt muuta.

                     (12)

                     Käesoleva määrusega ette nähtud meetmed on kooskõlas alalise taime-, looma-, toidu- ja söödakomitee arvamusega,

               ON VASTU VÕTNUD KÄESOLEVA MÄÄRUSE:

            Artikkel 1
            Toimeaine heakskiitmine
            I lisas esitatud toimeaine ABE-IT 56 (Saccharomyces cerevisiae tüve DDSF623 lüsaadi koostisosad) kiidetakse heaks vastavalt kõnealuses lisas sätestatud tingimustele.

            Artikkel 2
            Rakendusmääruse (EL) nr 540/2011 muutmine
            Rakendusmääruse (EL) nr 540/2011 lisa muudetakse vastavalt käesoleva määruse II lisale.

            Artikkel 3
            Jõustumine
            Käesolev määrus jõustub kahekümnendal päeval pärast selle avaldamist Euroopa Liidu Teatajas.

            Käesolev määrus on tervikuna siduv ja vahetult kohaldatav kõikides liikmesriikides.
            Brüssel, 29. aprill 2019

                  Komisjoni nimel

                  president

               Jean-Claude JUNCKER

            (1)  ELT L 309, 24.11.2009, lk 1.

            (2)  Conclusion on the peer review of the pesticide risk assessment of the active substance ABE-IT 56 (components of lysate of Saccharomyces cerevisiae strain DDSF623) („Järeldused toimeaine ABE-IT 56 (Saccharomyces cerevisiae tüve DDSF623 lüsaadi koostisosad) pestitsiidina kasutamise riskihindamist käsitleva vastastikuse eksperdiarvamuse kohta“). EFSA Journal 2018;16(9):5400, 14 lk https://doi.org/10.2903/j.efsa.2018.5400.

            (3)  Komisjoni 25. mai 2011. aasta rakendusmäärus (EL) nr 540/2011, millega rakendatakse Euroopa Parlamendi ja nõukogu määrust (EÜ) nr 1107/2009 seoses heakskiidetud toimeainete loeteluga (ELT L 153, 11.6.2011, lk 1).

            I LISA

                        Tavanimetus, identifitseerimisnumbrid

                        IUPACi nimetus

                        Puhtus (1)

                        Heakskiitmise kuupäev

                        Heakskiidu aegumine

                        Erisätted

                        ABE-IT 56 (Saccharomyces cerevisiae tüve DDSF623 lüsaadi koostisosad)

                        Ei kohaldata

                        1 000  g/kg (toimeaine)

                        20. mai 2019

                        20. mai 2034

                        Määruse (EÜ) nr 1107/2009 artikli 29 lõikes 6 osutatud ühtsete põhimõtete rakendamisel võetakse arvesse ABE-IT 56 (Saccharomyces cerevisiae tüve DDSF623 lüsaadi koostisosade) kohta koostatud läbivaatamisaruande järeldusi, eelkõige selle I ja II liidet.

               (1)  Täiendavad andmed toimeaine identifitseerimiseks ja toimeaine omadused on esitatud läbivaatamisaruandes.

            II LISA
            Rakendusmääruse (EL) nr 540/2011 lisa D osasse lisatakse järgmine kanne:

                           Number

                           Tavanimetus, identifitseerimisnumbrid

                           IUPACi nimetus

                           Puhtus (1)

                           Heakskiitmise kuupäev

                           Heakskiidu aegumine

                           Erisätted

                           „16.

                           ABE-IT 56 (Saccharomyces cerevisiae tüve DDSF623 lüsaadi koostisosad)

                           Ei kohaldata

                           1 000  g/kg (toimeaine)

                           20. mai 2019

                           20. mai 2034

                           Määruse (EÜ) nr 1107/2009 artikli 29 lõikes 6 osutatud ühtsete põhimõtete rakendamisel võetakse arvesse ABE-IT 56 (Saccharomyces cerevisiae tüve DDSF623 lüsaadi koostisosade) kohta koostatud läbivaatamisaruande järeldusi, eelkõige selle I ja II liidet.“

               (1)  Täiendavad andmed toimeaine identifitseerimiseks ja toimeaine omadused on esitatud läbivaatamisaruandes.


title: Komisjoni rakendusmäärus (EL) 2019/677, 29. aprill 2019, milles käsitletakse toimeaine klorotaloniili heakskiidu pikendamata jätmist vastavalt Euroopa Parlamendi ja nõukogu määrusele (EÜ) nr 1107/2009 taimekaitsevahendite turulelaskmise kohta ning millega muudetakse komisjoni rakendusmäärust (EL) nr 540/2011 (EMPs kohaldatav tekst)

text:
                  30.4.2019

                  ET

                  Euroopa Liidu Teataja

                  L 114/15

         KOMISJONI RAKENDUSMÄÄRUS (EL) 2019/677,
         29. aprill 2019,
         milles käsitletakse toimeaine klorotaloniili heakskiidu pikendamata jätmist vastavalt Euroopa Parlamendi ja nõukogu määrusele (EÜ) nr 1107/2009 taimekaitsevahendite turulelaskmise kohta ning millega muudetakse komisjoni rakendusmäärust (EL) nr 540/2011
         (EMPs kohaldatav tekst)
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse Euroopa Parlamendi ja nõukogu 21. oktoobri 2009. aasta määrust (EÜ) nr 1107/2009 taimekaitsevahendite turulelaskmise ja nõukogu direktiivide 79/117/EMÜ ja 91/414/EMÜ kehtetuks tunnistamise kohta, (1) eriti selle artikli 20 lõiget 1 ja artikli 78 lõiget 2,
         ning arvestades järgmist:

                     (1)

                     Komisjoni direktiiviga 2005/53/EÜ (2) kanti toimeaine klorotaloniil nõukogu direktiivi 91/414/EMÜ (3) I lisasse.

                     (2)

                     Direktiivi 91/414/EMÜ I lisasse kantud toimeained loetakse määruse (EÜ) nr 1107/2009 alusel heaks kiidetuks ja need on loetletud komisjoni rakendusmääruse (EL) nr 540/2011 (4) lisa A osas.

                     (3)

                     Toimeaine klorotaloniili heakskiit, nagu on kehtestatud rakendusmääruse (EL) nr 540/2011 lisa A osas, lõpeb 31. oktoobril 2019.

                     (4)

                     Kooskõlas komisjoni rakendusmääruse (EL) nr 844/2012 (5) artikliga 1 on kõnealuses artiklis sätestatud ajavahemikus esitatud taotlus klorotaloniili heakskiidu pikendamiseks.

                     (5)

                     Taotlejad esitasid täiendavad toimikud, mis on nõutud vastavalt rakendusmääruse (EL) nr 844/2012 artiklile 6. Referentliikmesriik leidis, et taotlus on täielik.

                     (6)

                     Referentliikmesriik koostas kaasreferentliikmesriigiga konsulteerides pikendamise hindamise aruande ning esitas selle 2. septembril 2016 Euroopa Toiduohutusametile (edaspidi „toiduohutusamet“) ja komisjonile.

                     (7)

                     Toiduohutusamet edastas pikendamise hindamise aruande taotlejale ja liikmesriikidele märkuste esitamiseks ning edastas laekunud märkused komisjonile. Toiduohutusamet tegi täiendava koondtoimiku ka üldsusele kättesaadavaks.

                     (8)

                     6. detsembril 2017 esitas toiduohutusamet komisjonile oma järelduse (6) selle kohta, kas klorotaloniil võib eeldatavalt vastata määruse (EÜ) nr 1107/2009 artiklis 4 sätestatud heakskiitmise kriteeriumidele.

                     (9)

                     Toiduohutusametit tegi murelikuks ka põhjavee saastumine klorotaloniili metaboliitidega. Eelkõige on klorotaloniili kõikide kavandatud kasutusviiside ja asjakohaste stsenaariumide puhul metaboliitide R417888, R419492, R471811, SYN507900, M3, M11, M2, M7 ja M10 eeldatav sisaldus põhjavees suurem kui 0,1 μg/l. Seepärast ei ole praegu võimalik kindlaks teha, et klorotaloniili metaboliitide esinemine põhjavees ei põhjusta vastuvõetamatut mõju põhjaveele ja kahjulikku mõju inimeste tervisele, nagu on nõutud määruse (EÜ) nr 1107/2009 artikli 4 lõike 3 punktis b. Peale selle ei saanud toiduohutusamet jätta välistamata genotoksilisuse probleemi jääkide tõttu, millega tarbijad kokku puutuvad, ning ta tegi kindlaks, et kahepaiksetele ja kaladele tuleneb suur risk kõigi hinnatud kasutusviiside korral.

                     (10)

                     Lisaks ei olnud mitmes valdkonnas võimalik riskihindamist lõpule viia, sest toimikus leiduv teave ei olnud piisav. Eelkõige ei olnud võimalik lõpule viia toidukaudsest kokkupuutest tarbijatele tuleneva riski hindamist, sest puudusid andmed, mis kinnitaksid jääkide sisaldust taimedes ja kariloomade kokkupuudet käsitlevat hinnangut, sealhulgas metaboliidi toksikoloogilist hindamist.

                     (11)

                     Peale selle on klorotaloniil Euroopa Parlamendi ja nõukogu määruse (EÜ) nr 1272/2008 (7) kohaselt klassifitseeritud 2. kategooria kantserogeeniks, kuid toiduohutusameti järeldustes on märgitud, et klorotaloniil tuleks klassifitseerida 1B kategooria kantserogeeniks. Vaadeldud tüüpiliste kasutusviiside puhul ei olnud võimalik määruse (EÜ) nr 396/2005 artikli 18 lõike 1 punktis b osutatud jääkide piirnorme taimsetes ja loomsetes toodetes kinnitada, sest puudusid andmed riskihindamise eesmärgil jääkide määratlusega hõlmatud metaboliitide sisalduse ja toksilisuse kohta. Seega ei ole määruse (EÜ) nr 1107/2009 II lisa punktis 3.6.3 sätestatud nõue täidetud.

                     (12)

                     Komisjon palus taotlejatel esitada oma märkused toiduohutusameti järelduste kohta ning kooskõlas määruse (EL) nr 844/2012 artikli 14 lõike 1 kolmanda lõiguga esialgse pikendamisaruande kohta. Taotlejad esitasid märkused, mida analüüsiti põhjalikult.

                     (13)

                     Vaatamata taotlejate esitatud väidetele ei ole võimalik kõnealuse ainega seotud probleeme lahendatuks pidada.

                     (14)

                     Seega ei ole vähemalt ühe taimekaitsevahendi ühe või mitme iseloomuliku kasutusviisiga seoses leidnud kinnitust, et määruse (EÜ) nr 1107/2009 artiklis 4 sätestatud heakskiitmise kriteeriumid on täidetud. Seetõttu on asjakohane jätta toimeaine klorotaloniili heakskiit vastavalt kõnealuse määruse artikli 20 lõike 1 punktile b pikendamata.

                     (15)

                     Rakendusmäärust (EL) nr 540/2011 tuleks seega vastavalt muuta.

                     (16)

                     Liikmesriikidele tuleks anda piisavalt aega klorotaloniili sisaldavate taimekaitsevahendite lubade tagasi võtmiseks.

                     (17)

                     Kui liikmesriigid annavad klorotaloniili sisaldavatele taimekaitsevahenditele ajapikendust kooskõlas määruse (EÜ) nr 1107/2009 artikliga 46, peab kõnealune ajavahemik lõppema hiljemalt 20. mail 2020.

                     (18)

                     Komisjoni rakendusmäärusega (EL) 2018/1262 (8) pikendati klorotaloniili heakskiidu kehtivusaega 31. oktoobrini 2019, et pikendamise saaks lõpule viia enne kõnealuse aine heakskiidu aegumist. Kuna aga otsus pikendamata jätmise kohta on tehtud enne kuupäeva, mil heakskiidu pikendamine aegub, tuleks käesolevat määrust kohaldada nii kiiresti kui võimalik.

                     (19)

                     Käesoleva määrusega ei takistata määruse (EÜ) nr 1107/2009 artikli 7 kohaselt uue taotluse esitamist klorotaloniili heakskiitmise kohta.

                     (20)

                     Käesoleva määrusega ette nähtud meetmed on kooskõlas alalise taime-, looma-, toidu- ja söödakomitee arvamusega,

               ON VASTU VÕTNUD KÄESOLEVA MÄÄRUSE:

            Artikkel 1
            Toimeaine heakskiidu pikendamata jätmine
            Toimeaine klorotaloniili heakskiitu ei pikendata.

            Artikkel 2
            Rakendusmääruse (EL) nr 540/2011 muutmine
            Rakendusmääruse (EL) nr 540/2011 lisa A osast jäetakse välja 101. rida, milles käsitletakse klorotaloniili.

            Artikkel 3
            Üleminekumeetmed
            Liikmesriigid võtavad toimeainet klorotaloniili sisaldavate taimekaitsevahendite load tagasi hiljemalt 20. novembriks 2019.

            Artikkel 4
            Ajapikendus
            Ajapikendus, mille liikmesriigid annavad kooskõlas määruse (EÜ) nr 1107/2009 artikliga 46, on võimalikult lühike ja lõppeb hiljemalt 20. maiks 2020.

            Artikkel 5
            Jõustumine
            Käesolev määrus jõustub kahekümnendal päeval pärast selle avaldamist Euroopa Liidu Teatajas.

            Käesolev määrus on tervikuna siduv ja vahetult kohaldatav kõikides liikmesriikides.
            Brüssel, 29. aprill 2019

                  Komisjoni nimel

                  president

               Jean-Claude JUNCKER

            (1)  ELT L 309, 24.11.2009, lk 1.

            (2)  Komisjoni 16. septembri 2005. aasta direktiiv 2005/53/EÜ, millega muudetakse nõukogu direktiivi 91/414/EMÜ, arvates toimeainete hulka klorotaloniili, klorotolurooni, tsüpermetriini, daminosiidi ja metüültiofanaadi (ELT L 241, 17.9.2005, lk 51).

            (3)  Nõukogu 15. juuli 1991. aasta direktiiv 91/414/EMÜ taimekaitsevahendite turuleviimise kohta (EÜT L 230, 19.8.1991, lk 1).

            (4)  Komisjoni 25. mai 2011. aasta rakendusmäärus (EL) nr 540/2011, millega rakendatakse Euroopa Parlamendi ja nõukogu määrust (EÜ) nr 1107/2009 seoses heakskiidetud toimeainete loeteluga (ELT L 153, 11.6.2011, lk 1).

            (5)  Komisjoni 18. septembri 2012. aasta rakendusmäärus (EL) nr 844/2012, millega kehtestatakse Euroopa Parlamendi ja nõukogu määruses (EÜ) nr 1107/2009 (taimekaitsevahendite turulelaskmise kohta) ette nähtud toimeainete heakskiidu pikendamise menetluse rakendamiseks vajalikud sätted (ELT L 252, 19.9.2012, lk 26).

            (6)  EFSA (Euroopa Toiduohutusamet), 2016, „Conclusion on the peer review of the pesticide risk assessment of the active substance chlorothalonil“ („Järeldused toimeaine klorotaloniili pestitsiidina kasutamise riskihindamist käsitleva vastastikuse eksperdiarvamuse kohta“), EFSA Journal 2018;16(1):5126, 40 lk; https://doi.org/10.2903/j.efsa.2018.5126.

            (7)  Euroopa Parlamendi ja nõukogu 16. detsembri 2008. aasta määrus (EÜ) nr 1272/2008, mis käsitleb ainete ja segude klassifitseerimist, märgistamist ja pakendamist ning millega muudetakse direktiive 67/548/EMÜ ja 1999/45/EÜ ja tunnistatakse need kehtetuks ning muudetakse määrust (EÜ) nr 1907/2006 (ELT L 353, 31.12.2008, lk 1).

            (8)  Komisjoni 20. septembri 2018. aasta rakendusmäärus (EL) 2018/1262, millega muudetakse rakendusmäärust (EL) nr 540/2011 seoses toimeainete 1-metüültsüklopropeeni, beeta-tsüflutriini, klorotaloniili, klorotolurooni, klomasooni, tsüpermetriini, daminosiidi, deltametriini, dimeteenamiid-p, diurooni, fludioksoniili, flufenatseedi, flurtamooni, fostiasaadi, indoksakarbi, MCPA, MCPB, prosulfokarbi, metüültiofanaadi ja tribenurooni heakskiidu kehtivusaja pikendamisega (ELT L 238, 21.9.2018, lk 62).